130 Exultare

Exultare. Duplex exultacio inuenitur secundum duplicem statum hominis, in via aut in patria. Secundum statum vie ad huc duplex est hominis exultacio. Vna vituperabilis et[[1]](#endnote-1) fugienda, alia comendabilis et diligenda. Prima, fugienda racione quadruplices cause.

Primo, racione cause efficientis. Malum signum est quando homo ridet in acuta febre, quia tunc putatur freneticus, sic laborans peccato mortali, si exultet potest dici insanus, Habac. 3[:14]: *Exsultatio eorum, sicut qui deuorat pauperem in abscondito*. Vere hoc[[2]](#endnote-2) videtur insania, sed vnum membrum deuoret aliud, 2 Reg. 1[:20]: Non *exultent* *filie incircumcisorum*, id est, anime peccatorum, Eccle. 2[:2]: *Risum reputavi errorem, et gaudio dixi*, etc.

Secundo, racione cause materialis. Cum enim naturaliter dolor sic de malo, gaudium de bono, vituperabile est gaudere de malo. Valde fatuus diceretur qui faceret igitur gaudium quo occideretur aut laqueum quo caperetur, quod faciunt peccatores, Prou. [2:14]: *Letantur cum malefecerint, et* exsultans *in rebus pessimis*. Malis quantum ad venialia, peioribus quantum ad mortalia, pessimis quantum ad consuetudinem et impiam.

Tercio, racione cause formalis. Fatuus esset fur qui manifestarert furtum, scilicet, et mulier qui panderet adulterium. Hoc faciunt qui exultant in seculi vanitatibus, Jac. 4[:16]: *Nunc exsultatis in superbiis vestris*.

Quarto, racione finis. Nam cuius finis malus ipsum totum malum motus, quippe recipit speciem a termino. Vnde comede piscem cum hamo malum est pisci, granum in laqueo malum est aui, sic homini exultati in peccato, Job 21[:11-13]: *Infantes eorum exultant lusibus*. Sic alii qui gaudent de pulcro panno extento super feretrum patris *tenent timpanum et citharam gaudent ad sonitum organi*. *Ducunt in bonis [dies] suos, et in puncto [ad inferna descendunt].*

¶ Secunda, exultacio viatoris est comendabilis et diligentis, de qua Psal. [32:1]: *Exsultate, justi, in Domino*; et hec surgit ex 4. Primo, ex bono generacionis,[[3]](#endnote-3) homo quia genitus est a principe, quanto magis factus a Deo ad ymaginem suam, Psal. [91:5]: *Delectasti me, Domine, in factura tua; [et] in operibus manuum tuarum exsultabo*. Si exultat homo de tali communi, esse quod habet commune cum aliis rebus, multo magis debet exultare cum optimo esse, Psal. [2:11]: *Servite Domino in timore, et exsultate ei cum tremore*. Secundo, de beneficio recreacionis, sicut egenus de domo diuicis, Habac. 3[:18]: *Exsultabo in Deo Iesu meo*. Consistit autem hec recreacioni in quatuor.

Primo, in Christi incarnacione, sicut paupercula de nobili coniugio, Luc. 1[:47, 44]: *Exsultavit spiritus meus in Deo.* Et ibidem *ut facta est vox salutationis tue in auribus meis, exsultavit in gaudio infans in utero meo*.

Secundo, de Christi natiuitate sicut incarceratus exultat adueniente redemptore infermo veniente medico, Zach. 9[:9]: *Exsulta satis, filia Syon; ecce* filius *tuus veniet et salvator*. Et Psal. [94:1]: *Venite, exsultemus Domino; jubilemus Deo salutari nostro*.

Tercio, de Christi apparicione sicut ceti viso lumine, Matt. 2[:10]: *Videntes stellam gavisi sunt*.

Quarto, de vitoriosa passione sicut vir de victorioso pugillo, scilicet, Ysai. 12[:5-6]: *Cantate Domino, quoniam magnifice fecit;* et sequitur*, exsulta et lauda, habitatio Syon*. Et in Psal. [70:23]: *Exsultabunt labia mea cum cantavero tibi; et anima mea quam redemisti*. Sed multi sunt, sicut latro qui non diligit suum redemptorem.

¶ Exemplum de illo latrunculo, qui abscidit bursam diuitis sui redemptoris.

Quinto, de gloriosa resureccione, Psal. [117:24, 15-16]: *Hec est dies quam fecit Dominus; exsultemus*. Item ibidem, *vox exsultationis et salutis in tabernaculis justorum. Dextera Domini* /f.39ra/ *fecit virtutem*, etc.

Sexto, admirabili accensione, sicut peregrini redeuntes ad patriam, Ysai. 9[:3]: *Letabuntur coram te, sicut [qui] letantur in messe; sicut exsultant victores capta preda*.

¶ Septimo, de doctrina et predicacione, sicut viator ignorans exultat de bono ductore quietus de bona rectore, Joel. 2[:23]: *Filii Syon, exsultate, et letamini in Domino, quia dedit vobis doctorem justicie, et descendere faciet ad vos ymbrem matutinum et syrotinum*. Igitur de dono iustificacionis, Can. 1[:3]: *Exsultabimus et letabimur in te*, nemo vobis testatur quo in spe glorificacionis, Psal. [9:15-16]: *Filie Syon:* exultent in te. Matt. 5[:12]: *Gaudete, et exsultate, quoniam merces vestra*.

¶ Exultacio hominis in patria vestra est et eterna, ideo adquirenda. Et primo, per austeritatem penitencie, sicut per amaritudinem sudoris et die sequitur exultacio de sanitate, Psal. [125:5]: *Qui seminant in lacrimis, in exsultatione*. Tob. 3[:22]: *Post [lacrimationem et] fletum, exultationem infundis*. Secundo, adquiritur per vtilitatem doctrine sic seminator exultat in messe, Psal. [125:6-7]: *Euntes ibant et flebant, mittentes semina [sua]. Venientes autem venient cum exsultatione, portantes manipulos [suos]*. Tercio, adquiritur per firmitatem obediencie, sic operarius gaudet de messe consummata pro magna mercede, Ysai. 65[:22] et 1 Pet. 1[:8]: *Credentes exsultabitis leticia inenarrabili*.

1. et ] add. ~~facienda~~ F.128. [↑](#endnote-ref-1)
2. hoc ] *add*. ~~habetur~~ F.128. [↑](#endnote-ref-2)
3. generacionis ] *corr*. ceracionis F.128. [↑](#endnote-ref-3)